ཐམས་ཅད་མཁྱེན་པ་ལ་ཕྱག་འཚལ་ལོ།།འདི་ལྟར་སངས་རྒྱས་བཅོམ་ལྡན་འདས་དེ་ནི་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རིག་པ་དང་ཞབས་སུ་ལྡན་པ་བདེ་བར་གཤེགས་པ་འཇིག་རྟེན་མཁྱེན་པ་སྐྱེས་བུ་འདུལ་བའི་ཁ་ལོ་བསྒྱུར་བ་བླ་ན་མེད་པ་ལྷ་དང་མི་རྣམས་ཀྱི་སྟོན་པ་སངས་རྒྱས་བཅོམ་ལྡན་འདས་སོ།།དེ་བཞིན་གཤེགས་པ་དེ་ནི་བསོད་ནམས་དག་གི་རྒྱུ་མཐུན་པ།དགེ་བའི་རྩ་བ་རྣམས་ཆུད་མི་ཟ་བ།བཟོད་པས་རབ་ཏུ་བརྒྱན་པ།བསོད་ནམས་ཀྱི་གཏེར་རྣམས་ཀྱི་གཞི།དཔེ་བྱད་བཟང་པོ་རྣམས་ཀྱིས་སྤྲས་པ།མཚན་རྣམས་ཀྱི་མེ་ཏོག་རྒྱས་པ།སྤྱོད་ཡུལ་རན་པར་མཐུན་པ།མཐོང་ན་མི་མཐུན་པ་མེད་པ།དད་པས་མོས་པ་རྣམས་ལ་མངོན་པར་དགའ་བ།ཤེས་རབ་ཟིལ་གྱིས་མི་ནོན་པ།སྟོབས་རྣམས་ལ་བརྫི་བ་མེད་པ།སེམས་ཅན་ཐམས་ཅད་ཀྱི་སྟོན་པ།བྱང་ཆུབ་སེམས་དཔའ་རྣམས་ཀྱི་ཡབ།འཕགས་པའི་གང་ཟག་རྣམས་ཀྱི་རྒྱལ་པོ།མྱ་ངན་ལས་འདས་པའི་གྲོང་ཁྱེར་དུ་འགྲོ་བ་རྣམས་ཀྱི་དེད་དཔོན།ཡེ་ཤེས་དཔག་ཏུ་མེད་པ།སྤོབས་པ་བསམ་གྱིས་མི་ཁྱབ་པ།གསུང་རྣམ་པར་དག་པ།དབྱངས་སྙན་པ།སྐུ་བྱད་བལྟ་བས་ཆོག་མི་ཤེས་པ།སྐུ་མཚུངས་པ་མེད་པ།འདོད་པ་དག་གིས་མ་གོས་པ།གཟུགས་དག་གིས་ཉེ་བར་མ་གོས་པ།གཟུགས་མེད་པ་དག་དང་མ་འདྲེས་པ།སྡུག་བསྔལ་ལས་རྣམ་པར་གྲོལ་བ།ཕུང་པོ་དག་ལས་རབ་ཏུ་རྣམ་པར་གྲོལ་བ།ཁམས་རྣམས་དང་མི་ལྡན་པ།སྐྱེ་མཆེད་རྣམས་བསྡམས་པ།མདུད་པ་རྣམས་ཤིན་ཏུ་བཅད་པ།ཡོངས་སུ་གདུང་བ་དག་ལས་རྣམ་པར་གྲོལ་བ།སྲིད་པ་ལས་གྲོལ་བ།ཆུ་བོ་ལས་བརྒལ་བ།ཡེ་ཤེས་ཡོངས་སུ་རྫོགས་པ།འདས་པ་དང་མ་བྱོན་པ་དང་ད་ལྟར་བྱུང་བའི་སངས་རྒྱས་བཅོམ་ལྡན་འདས་རྣམས་ཀྱི་ཡེ་ཤེས་ལ་གནས་པ།མྱ་ངན་ལས་འདས་པ་ལ་མི་གནས་པ།ཡང་དག་པ་ཉིད་ཀྱི་མཐའ་ལ་གནས་པ།སེམས་ཅན་ཐམས་ཅད་ལ་གཟིགས་པའི་ས་ལ་བཞུགས་པ་སྟེ།འདི་དག་ནི་སངས་རྒྱས་བཅོམ་ལྡན་འདས་རྣམས་ཀྱི་སྐུ་ཆེ་བའི་ཡོན་ཏན་ཡང་དག་པ་རྣམས་སོ།།དམ་པའི་ཆོས་ནི་ཐོག་མར་དགེ་བ།བར་དུ་དགེ་བ།ཐ་མར་དགེ་བ།དོན་བཟང་པོ།ཚིག་འབྲུ་བཟང་པོ།མ་འདྲིས་པ།ཡོངས་སུ་རྫོགས་པ།ཡོངས་སུ་དག་པ།ཡོངས་སུ་བྱང་བ།ཡང་དག་པར་མཐོང་བ།ནད་མེད་པ།དུས་ཆད་པ་མེད་པ།ཉེ་བར་སྟོན་པ།འདི་མཐོང་བ་ལ་དོན་ཡོད་པ།མཁས་པ་རྣམས་ཀྱིས་སོ་སོར་རང་གིས་རིག་པར་བྱ་བ།བཅོམ་ལྡན་འདས་ཀྱིས་ལེགས་པར་གསུངས་པའི་ཆོས་འདུལ་བ་ལ་ལེགས་པར་སྟོན་པ།ངེས་པར་འབྱུང་བ།རྫོགས་པའི་བྱང་ཆུབ་ཏུ་འགྲོ་བར་བྱེད་པ།མི་མཐུན་པ་མེད་ཅིང་འདུས་པ་དང་ལྡན་པ།བརྟེན་པ་ཡོད་པ།རྒྱུ་བ་བཅད་པའོ།།ཐེག་པ་ཆེན་པོའི་དགེ་འདུན་ནི་ལེགས་པར་ཞུགས་པ།རིག་པར་ཞུགས་པ།དྲང་པོར་ཞུགས་པ།མཐུན་པར་ཞུགས་པ།ཐལ་མོ་སྦྱར་བའི་འོས་སུ་གྱུར་པ།ཕྱག་བྱ་བའི་འོས་སུ་གྱུར་པ།བསོད་ནམས་ཀྱི་དཔལ་གྱི་ཞིང་།ཡོན་ཡོངས་སུ་སྦྱོང་བ་ཆེན་པོ།སྦྱིན་པའི་གནས་སུ་གྱུར་པ།ཀུན་ཏུའང་སྦྱིན་པའི་གནས་སུ་གྱུར་པ་ཆེན་པོའོ།།སངས་རྒྱས་ཡོན་ཏན་བསམ་མི་ཁྱབ།།ཆོས་ཀྱི་ཡོན་ཏན་བསམ་མི་ཁྱབ།།དགེ་འདུན་ཡོན་ཏན་བསམ་མི་ཁྱབ།།བསམ་མི་ཁྱབ་ལ་དད་བྱས་པས།།རྣམ་པར་སྨིན་པའང་བསམ་མི་ཁྱབ།།རྣམ་དག་ཞིང་དུ་སྐྱེ་བར་ཤོག།རྗེ་ཙོང་ཁ་པའི་དྲ་བ།